text: Nye kræfter til sønderjysk satireblad
  04 marts 2016 kl. 05.50
  Det kendte sønderjyske satireblad æ Rummelpot skifter ud på redaktørposten.
  Efter at have været redaktør for æ Rummelpot de sidste 14 år, giver Sven-Erik Ravn nu faklen videre til Gunnar Hattesen, der er redaktør på Gråsten Avis.
  - Fremtiden bliver jo kortere og kortere, især når man er fyldt 70 år. Da jeg har mange andre projekter, der kræver min opmærksomhed, slipper jeg nu æ Rummelpot, siger Sven-Erik Ravn i en pressemeddelelse.
  Æ Rummelpot fyldte 70 år i 2015 og er Danmarks eneste tilbageværende regionale satireblad. Fra den nye redaktørs side er der garanti for, at det sønderjyske ikon vil leve videre.
  - Vi rumler videre, og jeg glæder mig til at videreføre den stolte tradition, hvor vi med humor spidder sønderjyderne – høj som lav. æ Rummelport er et stykke sønderjysk kultur, som jeg gerne vil være med til at videreføre. Mit mål er, at æ Rummelpot skal opleve sit 100-års jubilæum, så vi har lagt en produktionsplan frem til 2045, siger Gunnar Hattesen.
  